ישיבת מליאה, כנסת 18, פרוטוקול מספר  אירוע מיוחד לציון מלאות שישים-ושלוש שנים לכינונה של הכנסת, 2012-02-08 00:00

ראובן ריבלין: נא לשבת.

ראובן ריבלין: (השמעת קטע היסטורי מוקלט) היום יום רביעי, ט"ו בשבט התשע"ב, 8 בחודש פברואר 2012 למניינם, ואני מתכבד לפתוח ישיבת הכנסת החגיגית הזו ליום הולדתה ה-63 של הכנסת, שאותה פתחנו בקטע מוקלט קצר, בהקלטה היסטורית מישיבת הכנסת הראשונה בט"ו בשבט התש"ט, 14 בחודש פברואר 1949 למניינם.

ראובן ריבלין: שמענו את נשיא המדינה הראשון, חיים ויצמן, מכתיר את יוסף שפרינצק ליושב-ראש הכנסת הראשון, ואת היושב-ראש הנבחר, שהודה בהתרגשות לחברי האספה המכוננת על בחירה זו.

ראובן ריבלין: אדוני כבוד נשיא המדינה שמעון פרס, אדוני ראש הממשלה בנימין נתניהו, גברתי ראש האופוזיציה חברת הכנסת ציפי לבני, שרי הממשלה וחברי הכנסת בהווה ובעבר, הראשון לציון, הרב הראשי לישראל הרב שלמה עמאר, שופטי בית-המשפט העליון, נשיא בית-המשפט העליון בדימוס השופט מאיר שמגר, מבקר המדינה מיכה לינדנשטראוס ורעייתו, היועץ המשפטי לממשלה עורך-דין יהודה וינשטיין, היועץ המשפטי לכנסת עורך-דין איל ינון, ראשי הנציגויות הזרות, ראשי העדות הדתיות בישראל, גברתי מזכירת הכנסת ירדנה מלר-הורוביץ, והמשנה לה נאזם באדר, אדוני מנכ"ל הכנסת דן לנדאו, אדוני קצין הכנסת תת-ניצב יוסף גריף, יושב-ראש הדירקטוריון של הקרן הקיימת לישראל אפי שטנצלר וחברי ההנהלה והדירקטוריון – לא מוחאים כפיים בכנסת – יושב-ראש עמית של הקרן הקיימת לישראל וחבר הכנסת לשעבר אלי אפללו, וכל מוזמני קרן קיימת לישראל – ברכות במלאות 110 שנים לקרן הקיימת לישראל, קרן קיימת, אשר מלווה אותי בכל 73 שנות חיי – יושבת-ראש מועצת התלמידים הארצית אופק הרניק, וכל חברי מועצת התלמידים, משפחותיהם של החיילים הנעדרים רון ארד, גיא חבר, מג'די חלבי, צבי פלדמן, יהודה כץ וזכריה באומל, משפחות שכולות, חיילים, שוטרים, אנשי שירות בתי-הסוהר, אזרחים ותיקים, ראשי יישובי קו העימות בדרום, עולים, חניכים מתנועות הנוער.

ראובן ריבלין: יושב אתנו כאן היום גם ג'רמי ארטיה, אזרח ישראלי מאחינו בני אתיופיה.

ראובן ריבלין: ג'רמי, בכנסת אין סלקציה.

ראובן ריבלין: כל אזרח בישראל רשאי להיכנס ומתקבל בכבוד רב.

ראובן ריבלין: כולנו אזרחים שווים, הכנסת פתוחה לכולם.

ראובן ריבלין: גבירותי, מורותי, מורי ורבותי, אזרחי ישראל.

ראובן ריבלין: זכתה הכנסת וישיבתה הראשונה נערכה בט"ו בשבט התש"ט, 14 בחודש פברואר 1949 למניינם.

ראובן ריבלין: זכה ט"ו בשבט והוא איננו רק ראש השנה לאילן, אלא גם ראש השנה לכנסת, יום חגה של הדמוקרטיה הישראלית.

ראובן ריבלין: צעירה היא הכנסת שלנו אך מלאת מעש, מלאת חזון ויצירה.

ראובן ריבלין: האמת ההיסטורית היא שמאז ימי עריכת המשנה והתלמוד לא גובשה יצירה חוקית ומשפטית רחבה כל כך - בעומק ובהיקף - כפי שיצרה הכנסת לדורותיה.

ראובן ריבלין: ספר החוקים שלנו, פרי עמלם של יושבי הבית הזה, הוא יצירה קולקטיבית המהווה בסיס לחיינו המשותפים כאן כחברה.

ראובן ריבלין: זוהי יצירה המסמלת יותר מכול את חזרתנו להיסטוריה; את תחיית האומה העברית; את היותנו הריבון החוקי על חיינו, במולדתנו.

ראובן ריבלין: במובנים רבים, ביום הזה זכינו בעצמאותנו, על היום הזה חלמנו ובשמו נלחמנו, ועל כן נברך: שהחיינו וקיימנו לזמן הזה.

ראובן ריבלין: מכובדי, כפי ששמענו כולנו, היושב-ראש הראשון, יוסף שפרינצק, זיכרונו לברכה, לא הכריז על פתיחת הישיבה הראשונה של כנסת ישראל; שפרינצק פתח את הישיבה הראשונה של האספה המכוננת, אותה אספה שהתכנסה כדי לכונן חוקה למדינה הצעירה, מדינת ישראל.

ראובן ריבלין: כתיבת חוקה, זה היה תפקידה וייעודה.

ראובן ריבלין: חוק המעבר, שקיבלה האספה המכוננת רק יומיים אחר כך, הוא שקבע רטרואקטיבית כי האספה המכוננת היא למעשה הכנסת הראשונה של מדינת ישראל, וזהו הפטיש אשר בו הכה שפרינצק ביום הראשון, שבו כתוב:

ראובן ריבלין: יום פתיחת האספה המכוננת בירושלים, 14 בפברואר 1949, ט"ו בשבט תש"ט, והוא נמצא בלשכתו של יושב-ראש כנסת ישראל.

ראובן ריבלין: זאת אף-על-פי שלא לשם כך היא כונסה, לא זה המנדט שניתן לה מהעם.

ראובן ריבלין: היה זה מנחם בגין, מורי, האופוזיציונר הלוחם, שטען כי הכנסת הראשונה נולדה בחטא; הוא הטיח בפני חברי האספה המכוננת כי הם מתכחשים למנדט שניתן להם על-ידי העם בבחירות, והוא לכונן חוקה.

ראובן ריבלין: הוא טען כי על סמך החוקה שתקבל האספה המכוננת צריכה לקום הכנסת, ולא להיפך.

ראובן ריבלין: וכך אמר בגין לחבריו – ואני מצטט: "אם אינכם רוצים לחוקק חוקה, אולי משום גישה אימפולסיבית ואולי בגלל נימוק מחושב, בואו והתייצבו לפני העם והגידו לו: לא דרושה לנו חוקה; אין לנו השראת רוח; איננו רוצים לחייב את הדורות הבאים".

ראובן ריבלין: כך אמר מנחם בגין.

מאיר שטרית: צדק מאה אחוז.

ראובן ריבלין: בסופו של הדיון, כפי שאנו יודעים אך לא תמיד רוצים לזכור, התקבלה הצעתו של חבר הכנסת יזהר הררי, שהטילה על הכנסת את התפקיד של כתיבת חוקה לישראל, פרקים פרקים שיתאגדו יחד לחוקת המדינה.

ראובן ריבלין: מכובדי, אדוני הנשיא, בחלוף 63 שנים ו-18 כנסות, נדמה לי שאפשר לומר שהכנסת, בתפקידה כאספה מכוננת, כשלה; ניסינו וכשלנו.

ראובן ריבלין: ברוך השם, בכובענו כמחוקקים אנו מתפקדים בחריצות רבה, עד כדי כך שעל שולחנן של ועדות הכנסת מונחות אלפי הצעות כאבן שאין לה הופכין.

ראובן ריבלין: ואולם בתפקידנו לכונן חוקה נתקענו אי-שם לפני 20 שנה, בחקיקת חוקי-יסוד: כבוד האדם וחירותו, וקודם לכן חופש העיסוק.

מיכאל איתן: והיו החלטות נוספות.

ראובן ריבלין: והחלטות נוספות.

ראובן ריבלין: עמל עמל רב חברנו השר דהיום ויושב-ראש ועדת החוקה, מיקי איתן, לנסות לשכנע את הכנסת לכונן חוקה, עשה זאת מנחם בן-ששון, ועושה זאת גם רותם היום, ואולם בתפקידנו לכונן חוקה נתקענו אי-שם לפני 20 שנה, ומאז אנו תקועים בה.

ראובן ריבלין: רבותי, בימים אלה, ימי חוק השימוע וחוק לשכת עורכי-הדין; ימי חוק חינוך חובה וחוק הדיור הציבורי; ימי חוק טל וסוגיית הדרת הנשים והדרת החרדים; בימים האלה, שבהם נדונות שאלות היסוד של החברה הישראלית: היחסים בין הרשויות, היותנו מדינת רווחה, יחסי הרוב והמיעוט; בימים שבהם אנו עסוקים בעצביה החשופים של החברה הישראלית, בחיטוט בפצעים המדממים ביותר שלנו, דווקא בימים אלה, עלינו להיזכר בייעוד הבלתי-ממומש של הבית הזה, בחטא הקדמון שלו, אם נרצה– בצורך הדחוף בחוקה.

ראובן ריבלין: כבוד הנשיא, אדוני ראש הממשלה, אני מאמין שסוגיית חוק טל היא מבחן החוקה שלנו.

ראובן ריבלין: הסערה הציבורית חוצת המגזרים בעניין חוק טל היא רק דוגמה אחת בעיני לאופן שבו הציבור הישראלי דורש מנבחריו בעת הזאת לברר וללבן את עקרונות היסוד שעליהם נשענת החברה הישראלית כולה.

ראובן ריבלין: הציבור דורש מנבחריו וממנהיגיו להפסיק לגלגל את תפוח האדמה הלוהט הזה מממשלה לממשלה, מכנסת לכנסת, מאופוזיציה לאופוזיציה.

ראובן ריבלין: הסוגיה של חוק טל צריכה ויכולה להיפתר בכנסת הנוכחית.

ראובן ריבלין: אם הכנסת הזאת תתפזר בגלל חוק טל, גם הכנסת הבאה תתפזר בגללו, מן הטעם הפשוט שפתרונה של הסוגיה הזאת איננו תלוי בכוחה של הממשלה כזאת או אחרת לכפות הסדר, אלא בנחישות שלנו, של הצדדים כולם, הרוב והמיעוט, לחתור להבנה ולהסכמה.

ראובן ריבלין: אומר זאת ישירות: מי שטוען שאפשר לפתור את סוגיית גיוס החרדים לצה"ל באמצעות כפייה, זורה חול בעיני הצבור.

ראובן ריבלין: ועוד טרם דיברנו על הסדר עם האוכלוסייה הערבית בנושא השירות האזרחי.

ראובן ריבלין: במדינה דמוקרטית, במדינת ישראל, כפייה קטגורית, מגזרית, תסתכם לכל היותר באלפי חרדים בבתי-סוהר, לא באלפים שרצים על הג'בלאות.

ראובן ריבלין: עלינו לזכור, כפי שטען ז'בוטינסקי, שמהותה של הדמוקרטיה איננה בשלטון הרוב, אלא דווקא בחתירה להסכמה ובמזעור הכפייה.

ראובן ריבלין: מנגד, אומר בקול רם וצלול - -

שלמה מולה: - - - לפרסם - - -

ראובן ריבלין: - - גם את זה: מי שחושב שיש מגזר בישראל שרשאי לפטור את עצמו קטגורית מלשאת בנטל הכלכלי, הביטחוני והחברתי, או שיש איזה סקטור בישראל הנהנה מזכויות יתר, גם הוא זורה חול בעיני הציבור.

ראובן ריבלין: מה לעשות, ידידי, מה לעשות, ידידותי, שתפוח האדמה הלוהט של חוק טל קשור בטבורו להסדרת יחסי רוב ומיעוט במדינה הזאת; מה לעשות שהוא כרוך בבירור חובותיו וזכויותיו של כל מיעוט במדינה, ולא רק החרדי, אלא כל מיעוט, ובכללו האוכלוסייה הערבית.

ראובן ריבלין: לכן אני שב ואומר, לא בחירות, לא לפידים ולא זרקורים יפתרו את שאלות היסוד שלנו.

ראובן ריבלין: הפתרון הוא ביכולת לסרטט יחד את כללי המשחק הדמוקרטי, ביכולת לחוקק במשותף חוקי-יסוד, בגיבושה של חוקה; זוהי התשובה על שאלות היסוד שלנו, זה המזור והמרפא לפחות לחלק מהפצעים המדממים שלנו.

ראובן ריבלין: מכובדי, כבוד הנשיא, ההתמודדות עם סוגיית חוק טל היא מבחן החוקה שלנו.

ראובן ריבלין: אם נצליח להגיע לפשרה, להבנה, להסדר מוסכם בנושא גיוס המגזר החרדי לשירות הצבאי והאזרחי, תהיה זאת עדות לרצוננו, לרצונה של החברה הישראלית כולה, על כל קרעיה, להסכים על משהו.

ראובן ריבלין: יהיה זה סימן של בשלות, אות לכך שהחברה הישראלית מוכנה להישיר מבט אמיץ אל עבר השאלות הקיומיות ביותר, הכואבות ביותר, הנוגעות בזהותה ובגורלה, ולהתמודד עמן.

ראובן ריבלין: ותהיה זאת אולי גם סנונית מבשרת כי אנו בשלים להמשיך לכתוב את פרקי החוקה שלנו.

ראובן ריבלין: בכתיבת פרקי החוקה אנחנו מצהירים על מה שאנו מסכימים להסכים – ועל מה שאנחנו מסכימים שלא להסכים.

ראובן ריבלין: לכן, מכובדי, אשתמש במילותיו של מורי בגין, ואומר לכם שוב היום: אם אינכם רוצים לחוקק חוקה, אולי משום גישה אימפולסיבית, ואולי בגלל נימוק מחושב, בואו והתייצבו לפני העם והגידו לו: לא דרושה לנו חוקה; אין לנו השראת רוח; איננו רוצים לחייב את הדורות הבאים.

ראובן ריבלין: ואולם ביום הזה, יום הולדתה של הכנסת, היא האספה המכוננת, נזכור גם כי אומנם נולדנו בחטא, אך תיקון החטא הזה, באמצעות המשך כתיבת פרקי החוקה, עשוי להיות התיקון הגדול ביותר שלנו.

ראובן ריבלין: נזכור ביום הזה, שכולו חג וחזון, כי נבחרנו כדי להוביל, נבחרנו כדי להנהיג, נבחרנו כדי להתווכח, אבל נבחרנו גם כדי להסכים.

ראובן ריבלין: יום הולדת שמח לכנסת, הכנסת שהיא בית העם.

ראובן ריבלין: יש לי הכבוד והעונג לבקש מכבוד נשיא המדינה לשאת את דברו ביום חג, חגה של הכנסת.

שמעון פרס: תודה.

שמעון פרס: כבוד יושב-ראש הכנסת ראובן ריבלין, אישי ראש הממשלה בנימין נתניהו, ראש האופוזיציה ציפי לבני, שרים, חברי כנסת, אופק, יושבת-ראש מועצת התלמידים – אני שמח שהחברות מתחילות לתפוס את מקומן הראוי כבר בגיל צעיר – משפחות שכולות, נכבדי, כל פעם שאני עולה לדוכן הזה, אני מתרגש מחדש.

שמעון פרס: הרשו לי לפתוח במשפט על השביתה הכללית היום במשק ולומר – הלוא אנחנו יודעים שהיא תסתיים: כדאי לסיים אותה בהקדם ולמנוע גם בזבוז וגם סבל.

שמעון פרס: מכובדי, הכנסת הראשונה שכונסה היתה נפעמת מעצמאותנו, פצועה מהמלחמות, שבורה מהשואה.

שמעון פרס: כל מדינות ערב חברו נגד ישראל.

שמעון פרס: מאז המצב השתנה.

שמעון פרס: חתמנו הסכם עם מצרים ועם ירדן.

שמעון פרס: פתחנו בתהליך שלום עם הפלסטינים, שטרם הושלם.

שמעון פרס: ועתה, העולם הערבי עוסק בעצמו, עובר תמורה עמוקה.

שמעון פרס: הפעם, מה שקורה במדינות ערב אינו קשור לישראל.

שמעון פרס: זהו זעזוע שטרם הסתיים.

שמעון פרס: סיומו לוט בערפל.

שמעון פרס: אנו מקווים שהאזור יצא ממנו פחות עני ויותר חופשי, כי הבעיה האמיתית במזרח התיכון איננה פוליטית.

שמעון פרס: הבעיה האמיתית היא העוני, שהיציאה ממנו ראויה לסיוע עולמי ותלויה גם במאמץ הפנימי.

שמעון פרס: ישראל היא דגם של יציאה ממחסור והתמודדות עם זעזועים.

שמעון פרס: שטחנו קטן, בסך הכול 1.3 פרומיל מהמרחב הערבי, משוך לאורך, כמעט ללא רוחב.

שמעון פרס: אדמתנו היתה סרבנית – ביצות בצפון, מדברות בדרום.

שמעון פרס: מימיה – במשורה.

שמעון פרס: הירדן היה עשיר בזיכרונות יותר מאשר במשקעים.

שמעון פרס: ארץ ללא אוצרות טבע – לא נפט, לא גז, לא ברזל, לא זהב.

שמעון פרס: ולא ידענו מנוחה: שש מלחמות בשישה עשורים.

שמעון פרס: משימותינו גדלו ממידותינו.

שמעון פרס: מספר העולים עלה על מספר הקולטים.

שמעון פרס: תקציב הביטחון חייב היה להיות – כפי שהוא עכשיו – בפרופורציה לגודל האויב, מבלי להתחשב בקוטנה של ישראל.

שמעון פרס: במלחמת השחרור היינו 650,000 נפש מול 40 מיליון.

שמעון פרס: הוטל עלינו אמברגו מבחוץ וחרם מן האזור.

שמעון פרס: לא נבהלנו, לא נואשנו.

שמעון פרס: לא הפסקנו לרגע – לא את הדמוקרטיה, לא את הבנייה, לא את העלייה, לא את חיזוק הצבא, לא את החינוך, ומעל לכול, לא את השאיפה לשלום.

שמעון פרס: נכבדי, זכיתי להיות 48 שנים חבר בבית הזה.

שמעון פרס: מעטים הפרלמנטים בעולם שקיבלו מספר רב כל כך של הכרעות קשות כל כך, בזמן קצר כל כך.

שמעון פרס: הכנסת שלנו היא לפעמים סמינר, ולפעמים סמבטיון.

שמעון פרס: בכל אופן, היא תמיד נקייה משעמום ועמוסה בהכרעות כבדות.

שמעון פרס: אני רואה את האיום האירני במלוא חריפותו, את אי-היציבות באזורנו במלוא היקפה.

שמעון פרס: ובפנים אני כואב את הפערים החברתיים שהעמיקו.

שמעון פרס: אבל עיני גם לא תשו מלראות את תעצומותיה הנפלאות של ישראל; את ההתקדמות שחלה בכל התחומים, ובראש ובראשונה במדע ובטכנולוגיה.

שמעון פרס: אני אוהב את צבאה המיוחד והטוב; את הדור הצעיר, ברוך הכשרונות, המעצב את עתידו.

שמעון פרס: אין לי ספק שנתגבר גם היום, כפי שהתגברנו אתמול.

שמעון פרס: גם היום עלינו לקבל הכרעות כואבות, להתוות מחדש את דרכנו לעתיד.

שמעון פרס: עלינו לקבוע לעצמנו איזו מדינה אנו רוצים: מדינה יהודית בגבולות פתוחים ומוכרים לצד מדינה פלסטינית עצמאית ומפורזת, או ארץ ללא גבולות, שתתגלגל למדינה דו-לאומית.

שמעון פרס: מדינה דו-לאומית תהיה מריבה דו-לאומית לאין קץ.

שמעון פרס: פתרון שתי המדינות לשני העמים מחייב ליזום את חידוש המשא-ומתן.

שמעון פרס: אתמול היה קל יותר, אין ערבות מה יהיה מחר.

שמעון פרס: על הפלסטינים לבחור בין דרכו של "חמאס", השואף לטרור, לבין דרכו של "פתח", המוכן להידברות.

שמעון פרס: אנו הכרענו בעד השלום.

שמעון פרס: בעד פשרה טריטוריאלית.

שמעון פרס: הסדר שלום ניתן להשגה רק במשא-ומתן מדיני, שיביא שלום מוסכם וביטחון מוסכם.

שמעון פרס: אני שומע לפעמים אנחות ייאוש.

שמעון פרס: אשר לי, מעולם לא השתתפתי במקהלה נאנחת.

שמעון פרס: האיום האירני מחייב התמודדות קשה, שיש בה שילוב של שיקול דעת ותעוזה.

שמעון פרס: אירן אינה איום רק על ישראל.

שמעון פרס: היא מהווה סכנה ממשית לאנושות כולה, ובעתיד הקרוב.

שמעון פרס: לשלטון האירני הנוכחי תאווה אימפריאליסטית להיות ההגמון של האזור.

שמעון פרס: האייתולות אינם מכירים בזכויות האדם.

שמעון פרס: הם מוכנים לפגוע בכל בן-אנוש, לרמוס כל אומה הנראית בעיניהם כמכשול בדרכם.

שמעון פרס: השלטון הנוכחי בטהרן הוא השלטון המושחת ביותר בעולם מבחינה מוסרית.

שמעון פרס: הוא תולה אנשים ללא משפט, זורע קיני טרור בשטחים לא לו, מצייד בנשק ארוך-טווח והרסני את סוכניו – את ה"חמאס" וה"חיזבאללה".

שמעון פרס: הוא קורא לשנוא, לאיים, לחבל, לירות, לזלזל בכבוד האדם ובחייו.

שמעון פרס: על העולם להפיק לקח מהזוועה הנאצית.

שמעון פרס: למזלנו, קיימת היום מדינה יהודית רצינית וחזקה, שלא תשכח את אשר קרה, כדי למנוע, שזה לא יקרה שנית.

שמעון פרס: המערכה הלא-צבאית נגד אירן החלה.

שמעון פרס: אני מוקיר את העמדה האמריקנית ואת העמדה האירופית.

שמעון פרס: אני מאמין שהם לא אמרו עדיין את המלה האחרונה.

שמעון פרס: על העם האירני לדעת כי לא יישארו לבד, אם יבחרו בחופש ובשלום.

שמעון פרס: אני מבקש לפנות מעל במה חשובה זו לעם האירני ולומר: לא נולדנו כאויבים ואין צורך שנחיה כאויבים.

שמעון פרס: אל תיתנו לדגלי האיבה להאפיל על מורשתכם ההיסטורית.

שמעון פרס: עמכם הוא עם שגם גילה רגישות ושאף לידידות ולשלום, לאו דווקא לאיבה או למלחמה.

שמעון פרס: רבותי, בביתנו פנימה עלינו לגבור על מחדלים ולהתמודד עם אתגרים.

שמעון פרס: אי-צדק חברתי הוא מחדל שיש לשים לו קץ.

שמעון פרס: הטענות שקיימות בקרבנו בדבר אי-שוויון בחלוקת הנטל, אי-שוויון בהשתתפות בעבודה, אי-צדק בחלוקת היש, הן טענות שראוי לקחתן במלוא הרצינות.

שמעון פרס: מכובדי, אזרחי ישראל כולם חייבים ליטול חלק במעגל התעסוקה, בהבטחת הביטחון ובעילוי החברה.

שמעון פרס: רק בעבודה קשה ניתן להגדיל את העוגה כולה ולחלקה בצורה צודקת.

שמעון פרס: אין מקום בתוכנו להדרת נשים, לכפייה דתית או אנטי-דתית.

שמעון פרס: אסור להפלות אזרחים ערבים, ויש לכבד את דתם וזהותם.

שמעון פרס: זכותו של כל אדם להיות שווה, וזכותו להיות שווה גם כאשר הוא שונה.

שמעון פרס: הכנסת היא זו שצריכה לעסוק בסדר-היום העמוס והחדש הזה.

שמעון פרס: כנסת נכבדה, הכנסת של היום חיה בעולם גלובלי, שבו הממשלות נחלשו והגלובליזציה גברה.

שמעון פרס: הכלכלה הגלובלית ניזונה מרעיונות יותר מאשר מנכסים.

שמעון פרס: גם הנושא הביטחוני עבר שינוי: המלחמות של העבר התנהלו בין צבאות לאומיים בחזיתות מזוהות.

שמעון פרס: היום הטרור תפס את מקום המלחמה.

שמעון פרס: אין לו גבולות, אין לו מדים, אין לו חוקים.

שמעון פרס: בעולמנו החדש התוכנה תפסה את מקומה של החומרה.

שמעון פרס: ישראל, כעולם כולו, חיה היום יותר על חוכמתה מאשר על אוצרותיה.

שמעון פרס: אוצרות מגלים, חוכמה מייצרים, ובית-היוצר הגדול של החוכמה הוא בית-הספר; אין להשוות את מערכת החינוך שלנו היום לזו שהיתה אתמול, כי המצב תובעני יותר מאי-פעם.

שמעון פרס: אנו חייבים להשתתף בתחרות רבת משתתפים של אנשים רבי-כישורים.

שמעון פרס: קהילות המדענים בעולם שוב אינן מונות אלפי אנשים, אלא מיליונים, והבינה המלאכותית, בצורת טלפון חכם, נמצאת באמתחתם של רוב הצעירים.

שמעון פרס: היות שאנו קטנים במספר, עלינו להיות גדולים בידע.

שמעון פרס: לא נוכל לחיות על הממוצע; עלינו להתקיים על המצוינות, על החוכמה האינדיבידואלית, על המורשת הקולקטיבית.

שמעון פרס: לפי כל הסימנים, העשור הבא יהיה עשור מהפכני מבחינה מדעית.

שמעון פרס: המדע והטכנולוגיה יקבעו את מצבנו יותר מאשר הכלכלה והדיפלומטיה.

שמעון פרס: העשור הבא כבר מכונה "'עשור חקר המוח".

שמעון פרס: התחלנו כבר לפעול כדי להעמידו במרכז המחקר שלנו.

שמעון פרס: חברי הכנסת, הארץ שלנו ברוכה בכשרונות אנוש שאין להם דוגמה.

שמעון פרס: בזכותם אנו נמצאים בשורה הראשונה של הידע העולמי.

שמעון פרס: בכשרונות האלה הפוטנציאל לשמור על מעמדה של ישראל כמובילה גם בעידן המדעי החדש, בעתיד, כדי שנבין את עצמנו, כדי שנוכל גם לשלוט על עצמנו.

שמעון פרס: אדוני היושב-ראש, חברי הכנסת הנכבדים, יש לכנסת שלנו במה להתגאות, ומוטלת עליה החובה שכך גם יהיה בעתיד.

שמעון פרס: מבטנו חייב להיות מופנה לעיקר, הרי זו היתה נקודת המבט הראשונה שנחרתה בלוחות הברית: להיות עם מוסרי, כעשרת הדיברות, דבר שאינו סותר את הצורך להיות עם מעודכן, גם מדעית, למחר.

שמעון פרס: תודה מקרב לב.

ראובן ריבלין: בשם הכנסת אני מודה לכבוד נשיא המדינה שמעון פרס על השתתפותו ועל נאומו באירוע זה.

ראובן ריבלין: אני מתכבד להזמין לבמה את ראש הממשלה בנימין נתניהו.

ראובן ריבלין: בבקשה, אדוני.

בנימין נתניהו: אישי נשיא המדינה שמעון פרס, אדוני יושב-ראש הכנסת רובי ריבלין, חברי השרים, מבקר המדינה, השופט מיכה לינדנשטראוס, היועץ המשפטי יהודה וינשטיין, חברי חברי הכנסת, גברתי יושבת-ראש האופוזיציה, חברי הכנסת לשעבר, חברי הכנסת לעתיד – יושבת-ראש מועצת הסטודנטים, אני מקווה שנתתי לך כיוון.

ראובן ריבלין: התלמידים.

בנימין נתניהו: עוד יותר כיוון.

ראובן ריבלין: סטודנטים כבר נמצאים בכנסת.

בנימין נתניהו: קהל יקר, אורחים נכבדים, בראשם המשפחות השכולות, הדמוקרטיה הישראלית תוססת וחופשית, אין מופתית ממנה.

בנימין נתניהו: למרות כל האיומים על מדינת ישראל אנו שומרים על חיים דמוקרטיים למופת, והליבה של הדמוקרטיה הישראלית היא כאן, בכנסת.

בנימין נתניהו: לפני 63 שנים, ביום חגיגות ט"ו בשבט, התכנסה לראשונה בבניין הסוכנות היהודית שבירושלים כנסת ישראל.

בנימין נתניהו: זו היתה תקופה מלאת תהפוכות וחששות, תקופה של התחלות ונטיעות; 120 נבחרי העם הטריים נטעו עצים בדרך אל העיר, ואחר כך הם גם נטעו את יסודות הדמוקרטיה הישראלית.

בנימין נתניהו: נשיא המדינה הראשון, חיים ויצמן, דיבר באותה ישיבה על ציפיות העולם כולו באותו מעמד, והוא אמר: "עינו הבוחנת של העולם צופה עכשיו אלינו לראות איזה דרך נבור לנו בסידור חיינו, מה דמות נעצב למדינה שלנו.

בנימין נתניהו: אוזנו קשובה לשמוע אם תצא בשורה חדשה מציון".

בנימין נתניהו: חברים נכבדים, 63 שנים לאחר אותם דברים אנחנו יכולים לומר בצורה ברורה ונחרצת מה הבשורה שיצאה מציון: דמוקרטיה ישראלית יציבה ומשגשגת, דמוקרטיה שבה יש מקום למחלוקות ולהסכמות, דמוקרטיה שבה יש איזונים ובלמים, רשות מחוקקת, רשות מבצעת ורשות שופטת – ויש לנו מערכת משפט מהטובות בעולם, וכך היא תישאר.

בנימין נתניהו: אנחנו מכבדים זכויות מיעוטים וחופש לכל אדם, ללא הבדל דת, גזע ומין.

בנימין נתניהו: יש לנו דמוקרטיה שעומדת במבחן ובשבט הביקורת – אגב, ביקורת לא רק מבית, ביקורת מן החוץ, מכל העולם.

בנימין נתניהו: אין דמוקרטיה שמסתכלים עליה יותר, בוחנים אותה יותר, לפעמים נראה לנו – טוחנים אותה יותר.

בנימין נתניהו: אין דבר כזה.

בנימין נתניהו: אבל זו דמוקרטיה שעומדת בכל זה, דמוקרטיה שמתקנת את עצמה בתהליך בלתי פוסק של בדיקה עצמית, של דיון, ובמקרה הצורך של הכרעה.

בנימין נתניהו: אני יודע שיש כאלה שטוענים שהדמוקרטיה הישראלית עומדת בפני סכנה.

בנימין נתניהו: אינני מסכים אתם.

בנימין נתניהו: ויש כאלה שמלינים על הוויכוח הציבורי שקיים פה, על הצעות חוק שקמות ונופלות, אבל אין הוכחה טובה יותר לחוסנה של הדמוקרטיה הישראלית מן הוויכוחים הללו ומן ההכרעות האלה, מן העובדה שאפשר לבקר כאן כל אדם וכל אחד, כולל ראשי ממשלה, לפעמים גם נשיאים; העובדה שאפשר לומר כאן הכול, לדון בכול, היא ההוכחה הטובה ביותר לחוסנה של הדמוקרטיה בישראל.

בנימין נתניהו: רבותי, כשאנחנו מביטים במתרחש סביבנו, באזורנו הגועש, ואפילו כשאנחנו מביטים רחוק יותר, אל הדמוקרטיות האחרות, דמוקרטיות נערצות – אני מעריץ אותן, כמו זו של ארצות-הברית ובריטניה, שבעתות מלחמה הגבילו עד מאוד את זכויות האזרח וחופש הפרט – דברים שאנחנו מעולם לא עשינו; אני אומר, כשאנחנו מסתכלים קרוב ורחוק, יש לנו בהחלט במה להתגאות.

בנימין נתניהו: עכשיו, יש כאלה שרואים בטעות בקיומן של בחירות את חזות הדמוקרטיה, אבל דמוקרטיה אמיתית נבחנת דווקא בתקופות שבין מערכות הבחירות, בדרך שבה אנחנו שומרים על מערכת המשפט, על זכויות הפרט, על חופש הביטוי, על האיזון בין שלוש הרשויות, ומעל לכול, על הבריאות והאיתנות של הפרלמנט, של הבית הזה, של כנסת ישראל – הבית הזה, שבו מותר להציע כל דבר, לדון ולהתווכח על כל דבר, ומותר ואף בריא לאופוזיציה להיאבק בממשלה הנבחרת.

בנימין נתניהו: חשיבות מוסדות דמוקרטיים אלה בולטת עוד יותר על רקע הטלטלות שעוברות על המזרח התיכון.

בנימין נתניהו: כל אחד מאתנו שואל מה יביא הגל האסלאמי ששוטף היום את עמי ערב; כולנו מקווים שיעלו ויצמחו כאן דמוקרטיות של ממש, והשאלה שצריכה להישאל היא לא אם מדובר כאן בדמוקרטיה חד-פעמית או בדמוקרטיה שמצטמצמת ומתכלה מבחירות לבחירות.

בנימין נתניהו: אנחנו רוצים לדעת אם יעלו כאן מוסדות מכובדים ורציניים שישמרו על הדמוקרטיה, אם יקומו מוסדות שיעמדו בפני המבחנים הקשים שניצבים בפני כל דמוקרטיה.

בנימין נתניהו: אני חושב שמוקדם מדי לומר זאת.

בנימין נתניהו: הרעיון הבסיסי של החוזה בין הנבחרים והשלטון, הרעיון של הפילוסוף האנגלי לוק, הוא רעיון שלא חדר לחלקים נרחבים של העולם, ובוודאי לא למזרח התיכון - הרעיון שאתה נבחר לשלטון, מקבל אותו כפיקדון ומחזיר אותו.

בנימין נתניהו: אינך יכול – אתה מוגבל בזמן שאתה נמצא בשלטון, בשימוש בכלי השלטון.

בנימין נתניהו: זהו רעיון לא מובן מאליו והוא איננו בא לידי ביטוי ומיצוי במערכת בחירות גרידא.

בנימין נתניהו: לכן אנחנו איננו יכולים עדיין לדעת מה יקרה סביבנו.

בנימין נתניהו: אנחנו יודעים שהמבחן של עיצוב דמוקרטיה במלוא מובן המלה, הוא מבחן קשה מאוד לשכנינו, ואנחנו יכולים רק לקוות שהם יצליחו בו.

בנימין נתניהו: ידידי, בכל מדינה יש מעשים של קיצונים, אבל מבחנה של דמוקרטיה אמיתית הוא בדרך שבה היא מגיבה על אותם מעשים.

בנימין נתניהו: כשאנחנו נתקלים בתופעות חמורות כמו הדרת נשים או תופעות "תג מחיר", חובתה של מדינה דמוקרטית היא לגנות את התופעות האלה ולפעול נגדן בחריפות ובתקיפות.

בנימין נתניהו: כך פעלנו וכך גם נמשיך לפעול.

בנימין נתניהו: למרבה הצער, בין שכנינו יש כאלה שבוחרים לנהוג אחרת.

בנימין נתניהו: אני רוצה להתייחס דווקא לרשות הפלסטינית.

בנימין נתניהו: אמרתי, כפי שאמר נשיא המדינה, שהיא צריכה לבחור בין דרך ה"חמאס" לבין דרך השלום.

בנימין נתניהו: אבל ראינו לאחרונה שהרשות הפלסטינית בחרה להימנע מלפעול נגד קיצונים, אפילו בחרה להתחבק אתם, כשבמוסדות הרשמיים שלה ובתקשורת הרשמית שלה – שנשלטת על-ידי הרשות – מעודדים הסתה נגד יהודים, מאפשרים קריאות אנטישמיות בחסות השלטון, כורתים בריתות עם ארגוני טרור שקוראים להשמדת ישראל.

בנימין נתניהו: אנחנו יכולים רק לקוות שהם יבחרו ללכת בדרך אחרת.

בנימין נתניהו: אל מול הבחירה של הרשות הפלסטינית וחיבוקים עם ה"חמאס", אנחנו בוחרים בבית הזה במאבק בטרור ובמשא-ומתן לשלום אמת עם שכנינו.

בנימין נתניהו: הבית הזה והערכים שבו, הדמוקרטיה הישראלית וחוסנה, הם הביטוי הטוב ביותר לאילן שצמח ופרח מאותן נטיעות לפני 63 שנים.

בנימין נתניהו: אני בוטח ביכולת של הבית הזה, של חברי הכנסת, לשמש כמגדלור של חופש ביטוי ומחשבה בימי מלחמה כבימי שלום, בעתות של מחלוקות ובעתות של הסכמה.

בנימין נתניהו: אני יכול רק לקוות שהוא ישמש דוגמה ומופת לשכנינו.

בנימין נתניהו: אני רוצה לומר שני דברים נוספים לחברי הכנסת בעת הזאת, ואולי לציבור.

בנימין נתניהו: חברי הכנסת עושים עבודה גדולה, מעמיקה ויסודית בענייני המדינה.

בנימין נתניהו: ואני יודע שההישגים הרבים של מדינת ישראל ושל ממשלות ישראל, בכלכלה, בביטחון, בחינוך, ברווחה, בתחבורה, בתשתיות, בחוק, במשפט – לישראל יש הישגים כבירים במהלך השנים, וכל אלה לא היו מתאפשרים ללא הפעילות הענפה של חברי הכנסת במליאות הכנסת, בוועדות הכנסת ובמליאה.

בנימין נתניהו: ובכל זאת, אני חושב שתסכימו אתי כשאומר שלא תמיד יש בציבור הערכה מספקת לעבודת חברי הכנסת.

בנימין נתניהו: ואני חושב שאני יודע את הסיבה לכך; בעצם אני חושב שישנן שתי סיבות לכך.

בנימין נתניהו: הסיבה הראשונה היא סגנון הדיבור.

בנימין נתניהו: אני אינני נאיבי, אינני מצפה מחברי הבית שיתנסחו בלשון בית הלורד האנגלי, בית הלורדים הבריטי, אבל כן אפשר לצפות שננהג בכבוד איש עם רעהו, בלשון עניינית; חדה ועניינית ככל שתהיה – אבל עניינית – ולא לשון של הכפשות והשתלחות אישית.

בנימין נתניהו: אני מבקש זאת מעצמי.

בנימין נתניהו: בדרך כלל אני נוהג בדרך הזאת, אבל אם יש סיבה שהציבור לא מכבד את חברי הכנסת, זה משום אותם מקרים שבהם נראה שהם אינם מכבדים אחד את השני.

בנימין נתניהו: אבל, לדעתי, יש גם סיבה נוספת לעמדת הציבור, שאיננה קשורה בהכרח בסגנון, אלא נטועה במהות.

בנימין נתניהו: אוכלוסיית ישראל היא פסיפס של ציבורים – חילונים ודתיים, חרדים, עולים חדשים, אזרחים ותיקים, אשכנזים וספרדים, יהודים, מוסלמים, דרוזים, צ'רקסים, בדואים.

בנימין נתניהו: אנחנו מדינה צעירה של עם עתיק שהתקבץ מהרבה פזורות, ולעתים קרובות חברי הכנסת ואפילו סיעות בכנסת מייצגים ציבורים שונים אלה בנאמנות ובדבקות, ואין פסול בכך.

בנימין נתניהו: זאת טבעה של הדמוקרטיה, ובייחוד דמוקרטיה ייצוגית כמו שלנו, לאזן בין צורכי הקבוצות השונות.

בנימין נתניהו: אבל ביום הזה אני מבקש מכולנו, מכל חברי הכנסת, לזכור שבנוסף להיותנו נציגים של ציבור מסוים, נציגי ציבורים, אנחנו בראש ובראשונה נציגי הציבור – הציבור, בה"א הידיעה - כלומר שאנו נושאים באחריות לגורל המדינה כולה ולעתיד העם בישראל כולו.

בנימין נתניהו: זאת היתה שליחותם הברורה של 120 חברי הכנסת הראשונים וזאת צריכה להיות השליחות שמנחה את כולנו היום, ביום חגה של הכנסת.

בנימין נתניהו: הנטיעות של חברי הכנסת הראשונים צמחו והיו לדמוקרטיה שבה אנו יכולים להתגאות, ובצל הנטיעות האלה אנו כולנו חוסים.

ראובן ריבלין: תודה לראש הממשלה בנימין נתניהו.

ראובן ריבלין: אני מתכבד להזמין את ראש האופוזיציה, חברת הכנסת ציפי לבני, לומר את דברה.

ציפי לבני: מכובדי, נשיא מדינת ישראל שמעון פרס, יושב-ראש הכנסת מר ראובן רובי ריבלין, מבקר המדינה, שופטי בית-המשפט, חיילי צה"ל, המשפחות השכולות שהגיעו הנה היום, יושבת-ראש מועצת התלמידים, שרי הממשלה, חברי הכנסת, ישראל ועמה כנסת ישראל נולדו בייסורים, ייסורי הגלות, השואה, מלחמת התקומה, העצמאות.

ציפי לבני: הכנסת נולדה כאספה המכוננת שייעודה הראשון הרי היה לחוקק חוקה לישראל.

ציפי לבני: החוקה אמורה היתה לסלול לרך הנולד, למדינה שזה עתה נולדה, את דרכה לבל תסטה מדרך הישר.

ציפי לבני: וכשאנחנו חוגגים את יום הולדתה של הכנסת, איננו רשאים לחגוג בלי לשאול את עצמנו למה לא חוקקה הכנסת הזאת מאז הקמתה חוקה לישראל.

ציפי לבני: ואני מעלה את המחויבות הזאת מחדש היום, כי הרי אם לא היינו מחוקקים חוקה אבל מתנהלים לאור עקרונות חוקתיים בחיי היום-יום שלנו, בהצבעות שלנו כאן, דיינו.

ציפי לבני: אבל זה לא המצב.

ציפי לבני: כשתהיה חוקה, יהיה ברור לכל אדם בישראל שמדינה יהודית ודמוקרטית משמעותה בית לאומי במובן הלאומי, ולא במובן ההלכתי, החרדי; מדינה שכל אזרחיה שווים.

ציפי לבני: ואני מאמינה שאלה ערכים שלובים – היהדות והדמוקרטיה.

ציפי לבני: היהדות אינה שייכת לימין, כפי שהדמוקרטיה אינה שייכת לשמאל.

ציפי לבני: וכשזה יהיה ברור נחסוך לעצמנו את אותן הצעות חוק לאומניות, קיצוניות, שמבקשות לקצץ בשם היהדות את כנפי הערכים הדמוקרטיים של מדינת ישראל.

ציפי לבני: כשתהיה חוקה, ילמד אותה כל ילד בבית-הספר, בבתי-הספר כולם, כחלק מלימודי הליבה, ולא נראה עוד כ-52% מתלמידי ישראל בכיתות ב' שלומדים כל אחד חזון עצמאי ומיוחד לו, מערכת ערכים נפרדת, שאין בינה לבין המכנה המשותף החוקתי דבר וחצי דבר; אלה שלא מאפשרים דריסת-רגל לערכים החוקתיים שלנו.

ציפי לבני: כשתהיה חוקה יהיה ברור שהיא מקור הסמכות, ולא ההלכה.

ציפי לבני: כשתהיה חוקה יהיה ברור שהכנסת היא זאת שקבעה את הערכים בכובעה המכונן, ובית-המשפט הוא הפרשן.

ציפי לבני: ולא יהיה עוד המצב שבו בית-המשפט נכנס אל הריק הזה שנוצר בגלל שהכנסת כשלה בתפקידה ולא חוקקה חוקה, ונמצא אותו מכונן את החוקה במקומנו.

ציפי לבני: כשתהיה חוקה יהיה ברור ששוויון פירושו גם שוויון בנטל.

ציפי לבני: וכל אחד מאזרחי המדינה צריך לתרום לנטל הביטחוני והכלכלי, ואחריותה של הכנסת היא להכריע בהתאם לערכים האלה.

ציפי לבני: שמעתי את דבריך, אדוני יושב-ראש הכנסת - בהיעדר הסכמה צריך הכרעה, כאן, בבית הזה, גם ביחס לצורך בשוויון בנטל.

ציפי לבני: אני רוצה לומר שלא רק הכרעה של הרוב תגרור קרע, אלא אי-הכרעה בגלל וטו פוליטי של המיעוט תוביל לקרע.

ציפי לבני: כשתהיה חוקה יהיה ברור שכל אחד מאזרחי מדינת ישראל יקבל הזדמנות שווה להצליח בחייו; יהיה ברור שישראל אינה מדינה שבה המעמד או השכר נקבע לפי שאלת או דרך הָעֲסקה – בין אם ישירות על-ידי המדינה או לא.

ציפי לבני: כשתהיה חוקה יהיה ברור ששוויון אינו טובה למיעוטים החיים בקרבנו, אלא חלק ממערכת הערכים שלנו.

ציפי לבני: כשתהיה חוקה גם העולם היהודי ירגיש שייך, ולא יסתכל בהשתאות איך ישראל מקצינה.

ציפי לבני: כשתהיה חוקה יהיה גם ברור שאיננו יכולים להמשיך במצב שבו בין הים לירדן מתקיימות בפועל שתי מדינות עם שתי מערכות ערכים שונות, שבאחת חל החוק הישראלי, ובשנייה, בחלק, סוג של "תג מחיר".

ציפי לבני: וכשתהיה חוקה העולם יבין מהי ישראל המודרנית, הערכית, הציונית, הדמוקרטית והליברלית.

ציפי לבני: אבל איננו יכולים להרשות לעצמנו לחכות לחוקה עד שיקרו כל אלה, והיעדרה של החוקה לא יכול להיות התירוץ לאי-החלת הערכים האלה.

ציפי לבני: הרי איננו נזקקים למסמך כדי לדעת מהו שוויון, מהן זכויות אדם, מהו הכבוד שזכאי לו כל אזרח מאזרחי מדינת ישראל.

ציפי לבני: אבל איננו יכולים להיתלות רק באמונה באדם, כי גם המובן מאליו לא רק צריך להיאמר, אלא גם צריך להיכתב עָלֵי חוקה.

ציפי לבני: ועד שתהיה, אנחנו צריכים להישמע לחוקה הפנימית שלנו – זאת שאמורה לפחות ללוות אותנו בהגיענו הנה, לבית-הנבחרים, בהצבעות השונות שנמצאות על סדר-היום.

ציפי לבני: וכשאנחנו מסתכלים, או כשמסתכלים מבחוץ על כנסת ישראל, אנחנו מדברים במונחים של שקיפות, וזה חשוב.

ציפי לבני: והיתרון של הזכוכית השקופה הוא שרואים אותנו, וזה דבר שאנחנו צריכים לזכור.

ציפי לבני: אבל השאלה שאנחנו חייבים לענות עליה: האם די לנו בזכוכית שרואים אותנו דרכה, או שאנחנו גם שומעים את הקולות מבחוץ והם חודרים אלינו?

ציפי לבני: לא רק ברמה הטכנית, אלא גם ברמה המעשית ביותר.

ציפי לבני: האם אנחנו שומעים את קולות המחאה והעם, או רק את קולות הלוביסטים הלוחשים בוועדות?

ציפי לבני: האם אנחנו מחויבים רק למצביעים עבורנו בבחירות הפנימיות, או לציבור המצביעים הכללי ששם את כל אמונו בנו?

ציפי לבני: האם אנחנו זוכרים כאן רק את שולחינו, או שאנחנו רואים את כלל אזרחי ישראל, כולם, בקבלת ההחלטות?

ציפי לבני: כי המחויבות שלנו, בסופו של יום, היא לאזרחי ישראל כולם.

ציפי לבני: וכשמסתכלים עלינו מבחוץ, הרי אנחנו רואים איך מידרדר אמון הציבור בפוליטיקאים, ופוליטיקה הופכת להיות מלה גסה.

ציפי לבני: וכדי שזה ייגמר, אנחנו אלה שאחראים להחזיר את אמון הציבור בנו, בכנסת הזאת, ולא להסתפק בהידרדרות; לא להסתפק במלים, אלא להפוך את הדרישה לצדק חברתי, גם לצדק פוליטי, כאן, בבית הזה.

ראובן ריבלין: תודה רבה לראש האופוזיציה, חברת הכנסת ציפי לבני.

ראובן ריבלין: בית העם מציין השנה את יום הולדתו – יום הולדתה של כנסת ישראל – ב"דור לדור יביע אומר", ואנחנו מתכבדים להזמין את ראש מועצת התלמידים בישראל, לבוא ולומר את דברה לאחר ששמעה את כבוד נשיא המדינה, את ראש הממשלה, את ראש האופוזיציה.

ראובן ריבלין: גברתי היקרה, בבקשה.

ראובן ריבלין: תסדר לה את המקרופון.

ראובן ריבלין: היא כבר יודעת, אתם רואים.

ראובן ריבלין: לא להפריע בנאום הראשון, רבותי.

אופק הרניק: כבוד נשיא המדינה מר שמעון פרס, יושב-ראש הכנסת חבר הכנסת ראובן ריבלין, כבוד ראש הממשלה חבר הכנסת בנימין נתניהו, ראש האופוזיציה חברת הכנסת ציפי לבני, שרים, חברי כנסת, משפחתי, חברי בני-הנוער ואורחים נכבדים, אני באמת נרגשת לעמוד כאן היום בכנסת ישראל, לרגל יום הולדתה ה-63, ולהביא את דבר בני-הנוער.

אופק הרניק: מדינת ישראל קיימת רק 63 שנים.

אופק הרניק: אומנם צעירה, אך מתקדמת, פורה וברוכה בתחומים רבים.

אופק הרניק: ההון האנושי הוא המשאב המשמעותי ביותר שיש לנו, ואנחנו מובילים במדע, בטכנולוגיה, ברפואה, בהיי-טק ועוד.

אופק הרניק: המדינה קולטת עלייה, וממשיכה בפיתוח ובצמיחה.

אופק הרניק: לאורך כל שנות קיומה סובלת מדינת ישראל מאיום קיומי חיצוני בהיותה מוקפת אויבים, הן במזרח התיכון והן במדינות נוספות במקומות שונים בעולם.

אופק הרניק: אך יחד עם זאת, לאחרונה, קיימת התחושה כי מתוכנו צומחים איומים פנימיים, לא פחות מסוכנים.

אופק הרניק: בנימין זאב הרצל, חוזה מדינתנו, הבחין בבעיה זו עוד בעבר הרחוק, כאשר כתב בספרו "אלטנוילנד": "איננו מפלים בין אדם לאדם.

אופק הרניק: איננו שואלים מהי דתו של אדם, ובן איזה גזע הוא.

אופק הרניק: עליו להיות אדם ובכך אנו אומרים די".

אופק הרניק: אנו חברה מרובת שסעים: בתחום הפוליטי, בתחום הדתי-חילוני, בתחום המעמדי, בתחום העדתי ובתחום הלאומי.

אופק הרניק: כל השסעים הללו, ובמיוחד השסע בין יהודים דתיים ללא דתיים, ובין יהודים לערבים, גורמים למתחים ולסכסוכים העלולים לאיים על היציבות החברתית והפוליטית בישראל.

אופק הרניק: בתקופה האחרונה, האיומים על שלמות מרקם האוכלוסייה קרמו עור וגידים, ובאו לידי ביטוי במחאה החברתית, בהדרת נשים שקוממה את כולנו, בתופעת הגזענות שמתרחבת, בתופעת האלימות ובנושאים רבים.

אופק הרניק: תופעות אלו יכולות להוביל להתפוררות – הן באחדות הלאומית והן בחוסן החברתי שלנו, שבהם אנו גאים כל כך, לאורך כל שנות קיומנו.

אופק הרניק: אני קוראת לך, אדוני ראש הממשלה, ולכל מקבלי ההחלטות: אל תהיו אדישים.

אופק הרניק: כבני-הנוער, אזרחי העתיד, אנו דואגים להמשכה של החברה שלנו.

אופק הרניק: אנא, עזרו לנו להוביל עתיד אחר, טוב יותר.

אופק הרניק: אנו חולמים על חברה דמוקרטית שבה יישמר חופש הביטוי, וכבוד האדם והשוויון יהוו ערך מרכזי ומהותי בכל תחומי החיים.

אופק הרניק: שוויון ההזדמנויות צריך לחול על כל אזרחי המדינה, וכמובן ללא הבדל בין פריפריה למרכז.

אופק הרניק: האמונה הפרטית וארץ המוצא אינם צריכים להוות עילה לאפליה במדינה שמושתתת על עלייה מכל התפוצות.

אופק הרניק: במדינת ישראל חיים כ-700,000 בני-נוער.

אופק הרניק: בני-נוער רבים מתנדבים ותורמים מזמנם וממרצם למען הקהילה במסגרות שונות: בתנועות נוער, במועצות תלמידים, בהדרכה ובארגונים נוספים, ובנוסף לכך תורמים מחייהם לפחות כשלוש שנים למען ביטחון המדינה.

אופק הרניק: המדינה חשובה לנו ואנו מרגישים שייכים אליה, ועל כולנו לחתור ולשמר רגש זה.

אופק הרניק: ערך השייכות למדינת ישראל חייב ללוות את כל בני-הנוער.

אופק הרניק: יש לשנות את השיח הציבורי ולא לדבר רק על חשיבות ההתנדבות, דבר שברור לכולם, אלא לבדוק ולמצוא דרך לגרום לבני-נוער רבים ככל שנוכל להתנדב, לתרום ולפעול למען החברה בישראל.

אופק הרניק: אני חולמת ומאמינה כי רק אם ערכים כמו מעורבות, התנדבות וסולידריות חברתית יובילו אותנו, ואם נצליח להנחיל אותם בחברה שלנו, רק אז מדינת ישראל תוכל להתפתח, להתקדם ולהמשיך להוכיח הון אנושי איכותי מהו.

אופק הרניק: הנוער במדינת ישראל סקרן, תורם, אכפתי.

אופק הרניק: אך יחד עם זאת, כמעט שאין שומעים על מעשיו היפים בתקשורת.

אופק הרניק: על כן חשוב לי, מעל במה זו, להדגיש כי ישנם בני-נוער רבים שתורמים לחברה ולקהילה.

אופק הרניק: גם אנחנו, מועצת התלמידים והנוער הארצית, אשר פועלת כ-20 שנה, שואפים לקדם את שותפות בני-הנוער בנעשה בחברה שלנו ומייצגים אותו מדי יום.

אופק הרניק: אחת המטרות שלנו השנה היא לרתום לחוויות ההתנדבות כמה שיותר בני-נוער, מתוך אמונה בנושא ומתוך הצורך בחיזוק רגש השייכות למדינת ישראל.

אופק הרניק: רק אזרחות פעילה תביא לשינוי המיוחל, ועל כן אנו לוקחים חלק פעיל במגוון פעילויות הנערכות בשיתופי פעולה ברמה הלאומית.

אופק הרניק: כולנו למדים כי "דרך ארץ קדמה לתורה", ולכן אני מאמינה שיש להמשיך ולקדם את החינוך לערכים גם מעבר לשעות הלימודים.

אופק הרניק: חינוך לערכים אינו פוגע בחינוך למצוינות, ולכן יש לשלב את השניים יחד.

אופק הרניק: עלינו לעצור ולשאול את עצמנו: מה חשוב לנו יותר?

אופק הרניק: לאיזה פרופיל של אזרח במדינת ישראל אנו מייחלים?

אופק הרניק: ובנימה אישית, בסוף השנה אסיים את לימודי בתיכון.

אופק הרניק: עד היום נבחנתי בכעשר בחינות בגרות ולפני, בקיץ הקרוב, עוד בחינות רבות.

אופק הרניק: המרדף אחרי ההצלחה אינו מותיר לבני-הנוער די זמן להקדיש לעניינים ערכיים.

אופק הרניק: השאלה שנשאלת היא, מדוע לא ניתן להקנות לימודים וערכים ביחד?

אופק הרניק: מדוע קיימת הפרדה בין החינוך החברתי לחומר הנלמד?

אופק הרניק: רופא לא צריך להיות ערכי?

אופק הרניק: גם החייל הקרבי וגם איש הטכנולוגיה חייבים להתמודד עם ערכים.

אופק הרניק: התלמידים במדינת ישראל רוצים להרגיש בבית-הספר כבבית-חינוך וחותרים לחיים ערכיים, ולא כפי שנהוג כיום, לחיים מתוך מרדף אחר הציונים ואחר תעודת הבגרות.

אופק הרניק: היום הזה, יום-ההולדת של הכנסת, עומד בסימן "הכנסת כבית העם – דור לדור יביע אומר".

אופק הרניק: אין ספק כי היום, שהתחיל בהפנינג פתוח לכל האזרחים, הוא ביטוי לאזרחות פעילה ולחגיגה דמוקרטית אמיתית.

אופק הרניק: מועצות תלמידים והנוער גם הן גוף נבחר ומייצג, שפועל בדרך דמוקרטית ומהווה את ההתנסות האמיתית באורח חיים זה.

אופק הרניק: הדמוקרטיה חשובה לנו וחשוב לשמור עליה ועל ערכיה.

אופק הרניק: אני קוראת מעל במה זו לחברי הכנסת, לממשלה ולכל קובעי המדיניות: המשיכו לשתף פעולה עמנו, עם הצעירים, בני-הנוער.

אופק הרניק: אנו מאמינים שהשלם גדול מסך חלקיו, ולכן עבודה בשיתוף פעולה כן ואמיתי תביא לתוצאות טובות יותר.

אופק הרניק: תודה רבה ויום-הולדת שמח.

אופק הרניק: (מחיאות כפיים)

ראובן ריבלין: אין מוחאים כפיים לחברי כנסת נואמים, אבל הכנסת מוחאת כפיים למועצת התלמידים, כפי שבאה לידי ביטוי.

ראובן ריבלין: לפני שנסיים בשירת "התקווה", ברצוני להודות מקרב לב למנהלי ועובדי הכנסת, שפעלו למען הצלחת היום המיוחד הזה, שבו פתחה הכנסת את שעריה לציבור, ותודה מיוחדת ל ולמירי יכין אשר על הפרוטוקול.

ראובן ריבלין: תודה לכם על יום מוצלח זה.

ראובן ריבלין: אני גם מבקש להודות לכל חברי הכנסת אשר פעלו היום בהרצאות, בסדנאות ובהופעות בפני הציבור הרחב.

ראובן ריבלין: תודה לכולם.

ירדנה מלר-הורוביץ: שירת "התקווה".

ראובן ריבלין: תם סדר-היום.

ראובן ריבלין: הישיבה הבאה תתקיים ביום שני, כ' בשבט תשע"ב, 13 בחודש פברואר 2012 למניינם, בשעה 16:00.

ראובן ריבלין: ישיבה זו נעולה.

ירדנה מלר-הורוביץ: בבקשה לקום.

ירדנה מלר-הורוביץ: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ירדנה מלר-הורוביץ: )